**Prijímacie konanie na stredné školy pre školský rok 2023/2024**

Priebeh a organizáciu prijímacieho konania určuje novela školského zákona č. 415/2021 Z. z., s účinnosťou od 1.januára 2022

Novela školského zákona upravuje spôsob podávania prihlášky na vzdelávanie v strednej škole. Zákonný zástupca vypĺňa iba **jednu prihlášku**, v ktorej sa v poradí podľa záujmu uvádzajú najviac dva odbory vzdelávania, ktoré nevyžadujú overenie špeciálnych schopností, zručností a nadania (ďalej len „netalentové odbory“), a najviac dva odbory vzdelávania, ktoré vyžadujú overenie špeciálnych schopností, zručností a nadania (ďalej len „talentové odbory“). Termín podania prihlášky je pre všetky odbory vzdelávania rovnaký. Prihlášku je potrebné pridať do **20.3.2023**

Ak riaditeľ strednej školy po prerokovaní v pedagogickej rade školy rozhodne o tom, že sa na škole vykonajú **prijímacie skúšky v ďalšom termíne na nenaplnený počet miest** pre žiakov, ktorých možno prijať do tried prvého ročníka, zverejní toto rozhodnutie najneskôr do 6.6.2023. Prijímacie skúšky v druhom kole sa pre šk. rok 2023/24 budú konať **20.6.2023**. Druhé kolo prijímacích skúšok na nenaplnený počet miest sa podľa novely školského zákona nebude môcť konať na strednej škole s osemročným vzdelávacím programom.

Riaditelia stredných škôl zverejnia podmienky prijatia na štúdium na strednej škole a kritériá na úspešné vykonanie prijímacej skúšky na štúdium vo všetkých odboroch vzdelávania stredných škôl najneskôr **do 30. novembra školského roka, ktorý predchádza školskému roku, v ktorom sa uskutočňuje prijímacie konanie.**

Riaditeľom gymnázií so štvorročným, päťročným alebo osemročným vzdelávacím programom sa umožňuje zaradiť do podmienok prijímacieho konania prijatie uchádzača bez prijímacej skúšky, ak uchádzač v externom testovaní dosiahol **úspešnosť najmenej 90%** v každom vyučovacom predmete samostatne.

Riaditeľom stredných škôl, v ktorých sa získava úplné stredné odborné vzdelanie, novela školského zákona umožňuje zaradiť do podmienok prijímacieho konania prijatie uchádzača bez prijímacej skúšky, ak uchádzač v externom testovaní dosiahol **úspešnosť najmenej 80%** v každom vyučovacom predmete samostatne.

Ak stredné školy zohľadňujú v prijímacom konaní známky, systém prevodu slovného hodnotenia na známky alebo body v rámci prijímacieho konania sa určí tak, aby žiakov základných škôl hodnotených slovne neznevýhodňovali v hodnotení v rámci prijímacieho konania.

Na základe ustanovenia § 101 ods. 4 školského zákona sa na prijímanie žiakov do odborného učilišťa alebo do praktickej školy primerane vzťahujú ustanovenia školského zákona o prijímaní žiakov do stredných škôl.

**Proces podávania prihlášok na stredné školy v šk. roku 2023/2024**

**Výchovný poradca** informuje uchádzačov a zákonných zástupcov neplnoletých uchádzačov o týchto skutočnostiach:

* 1. Zákonný zástupca vypĺňa len jednu prihlášku na vzdelávanie, na ktorej uvedie v poradí podľa záujmu
* najviac dva netalentové odbory,
* najviac dva talentové odbory

Poradie záujmu je informačné pre riaditeľov základných škôl a stredných škôl, uchádzač stále bude mať možnosť potvrdiť rozhodnutie o prijatí na vzdelávanie v ktorejkoľvek zo škôl, na ktorú bol prijatý.

* 1. Hodnotenie žiaka na prihláške potvrdzuje riaditeľ základnej školy.
  2. Termíny konania prijímacích skúšok na stredné školy sú zverejnené na webovej stránke Ministerstva školstva SR, <https://www.minedu.sk/data/att/24608.pdf>
  3. Termín na podanie (odoslanie) vyplnenej prihlášky na každú strednú školu, na ktorú sa uchádzač hlási, je do **20. marca 2023** pre všetky odbory vzdelávania (talentové odbory aj netalentové odbory). Termín na podanie prihlášky sa nevzťahuje iba na uchádzača – mladistvého vo výkone trestu odňatia slobody.
  4. Prihlášku, v ktorej je jedným zo zvolených talentových odborov odbor vzdelávania na strednej športovej škole, je nutné zaslať v čo najskoršom termíne od ukončenia hodnotenia žiaka za prvý polrok z dôvodu overovania športového výkonu v čase od **21. marca 2023 do 14. apríla 2023.**
  5. Prihlášku možno podať:
* elektronicky (zadáva sa v systéme aSc agenda, eŠkola) bez elektronického podpisu občianskym preukazom, alebo
* v listinnej podobe na tlačive 056 MŠVVaŠ SR (od 01. januára 2022 s podpismi oboch zákonných zástupcov). Prihláška je platná aj s podpisom jedného zákonného zástupcu, ak sa zákonní zástupcovia dohodli, že prihlášku podpisuje iba jeden zákonný zástupca, a ak o tejto skutočnosti doručia riaditeľovi školy písomné vyhlásenie.

**Povinné prílohy prihlášky na štúdium**

* 1. Povinnými prílohami prihlášky podľa druhu záujmu o štúdium sú:
* Potvrdenie o zdravotnej spôsobilosti na účel schopnosti študovať zvolený študijný odbor alebo učebný odbor
  + predkladá len uchádzač o štúdium v tých študijných odboroch alebo učebných odboroch, ktoré sú zverejnené na webovom sídle ministerstva školstva v časti regionálne školstvo/vzdelávanie na stredných školách
* Správu z diagnostického vyšetrenia vykonaná zariadením poradenstva a prevencie nie staršia ako dva roky
  + predkladá len uchádzač so špeciálnymi výchovno-vzdelávacími potrebami
* Potvrdenie národného športového zväzu, že uchádzač je uvedený v zozname talentovaných športovcov
  + predkladá len uchádzač, ktorý podáva prihlášku na vzdelávanie v strednej športovej škole.
* Vyjadrenie lekára so špecializáciou v špecializačnom odbore telovýchovné lekárstvo
  + predkladá len uchádzač, ktorý podáva prihlášku na vzdelávanie v strednej športovej škole
* Potvrdenie o zmenenej pracovnej schopnosti
  + predkladá len uchádzač so zmenenou pracovnou schopnosťou.
* Vyjadrenie lekára so špecializáciou všeobecné lekárstvo o zdravotnej spôsobilosti študovať zvolený odbor vzdelávania
  + predkladá len uchádzač so zdravotným znevýhodnením.
* Potvrdenie o odbornom vzdelávaní a príprave žiaka v systéme duálneho vzdelávania, vydané zamestnávateľom, ktorý má so školou uzatvorenú zmluvu o duálnom vzdelávaní,
  + predkladá len uchádzač, ktorý podáva prihlášku na vzdelávanie v študijnom odbore alebo učebnom odbore, v ktorom sa odborné vzdelávanie a príprava poskytuje v systéme duálneho vzdelávania.
* Kópie vysvedčení
  + predkladá len uchádzač, ktorý bol z niektorého vyučovacieho predmetu na vysvedčení hodnotený slovne (v tomto prípade predkladá len vysvedčenie s príslušným slovným hodnotením), alebo ak nie je možné, aby základná škola, ktorú žiak navštevoval alebo navštevuje, potvrdila hodnotenie žiaka uvedené na prihláške.
* Kópie diplomov alebo certifikátov, ktoré preukazujú umiestnenie žiaka v predmetovej olympiáde alebo súťaži nepovinná príloha)
  + predkladá len uchádzač, ktorý uvádza v prihláške umiestnenie v predmetovej olympiáde alebo súťaži.

**Forma podania prihlášky**

**Ak zákonný zástupca podáva prihlášku elektronicky**

* Konkrétny formulár prihlášky si vygeneruje zo školského informačného systému, ktorý škola používa. Niektoré údaje budú predvyplnené z databázy školského informačného systému, ďalšie požadované údaje doplní zákonný zástupca.
* Vyplnenú prihlášku odošle v dostatočnom predstihu prostredníctvom školského informačného systému základnej škole na potvrdenie hodnotenia. K prihláške pripojí povinné prílohy podľa písmena g) v zoskenovanej podobe ako prílohy k elektronickému podaniu a potvrdí podanie prihlášky.
* Riaditeľ základnej školy prihlášku elektronicky potvrdí bezodkladne tak, aby zákonný zástupca mohol podať prihlášku na vzdelávanie v zákonnej lehote do 20. marca 2023.
* Školský informačný systém po potvrdení prihlášky riaditeľom základnej školy a potvrdení podania prihlášky zákonným zástupcom odošle prihlášku všetkým stredným školám, ktorých odbory vzdelávania uviedol zákonný zástupca v prihláške. Ak vznikne technický problém s odoslaním prihlášky prostredníctvom školského informačného systému na niektorú zo škôl uvedených v prihláške, zákonný zástupca dostane zo školského informačného systému upozornenie o tom, že prihlášku musí zákonný zástupca vytlačiť, podpísať a do 20. marca 2023 aj s prílohami podať na príslušnú školu poštou alebo osobne; pri podaní prihlášky poštou je určujúci dátum jej podania na poštovú prepravu.

**Ak zákonný zástupca podáva prihlášku v listinnej podobe**

* Prihlášku vyplní na tlačive 056 MŠVVaŠ SR / od 1. 10. 2022.
* Riaditeľ základnej školy, ktorú žiak navštevoval alebo navštevuje, potvrdí hodnotenie žiaka uvedené na prihláške bezodkladne tak, aby zákonný zástupca mohol podať prihlášku na vzdelávanie v zákonnej lehote do 20. marca 2023; ak potvrdenie riaditeľom základnej školy nie je možné, uchádzač alebo zákonný zástupca uchádzača pripoja k prihláške kópie vysvedčení.
* Zákonný zástupca vyhotoví potrebný počet kópií tlačiva prihlášky a povinných príloh podľa písmena g), podľa počtu odborov vzdelávania, ktoré uviedol v prihláške. Ak nemá možnosť vyhotoviť kópie, vyhotoví ich škola.
* Zákonný zástupca každú kópiu prihlášky podpíše a do 20. marca 2023 každú kópiu prihlášky s prílohami podá poštou alebo osobne každej strednej škole, ktorej odbory vzdelávania uviedol v prihláške. Pri podaní prihlášky poštou je určujúci dátum jej podania na poštovú prepravu.
* Prihlášku podpisuje uchádzač a obaja zákonní zástupcovia. Zákonní zástupcovia sa môžu dohodnúť, že prihlášku podpisuje iba jeden zákonný zástupca; o tejto skutočnosti doručia písomné vyhlásenie riaditeľovi školy.

**Usmerňovanie a koordinácia podávania prihlášky zákonným zástupcom zo strany základnej školy**

**Výchovný poradca základnej školy**

* Informuje zákonných zástupcov o forme podávania prihlášky a spôsobe jej vypĺňania.
* Poskytne žiakom, pre ktorých je to relevantné, vzor potvrdenia o zdravotnej spôsobilosti žiaka a koordinuje žiakov tak, aby toto potvrdenie od lekára, ako aj ďalšie požadované prílohy získali.
* Priebežne usmerňuje proces podávania prihlášok a koordinuje potvrdzovanie prihlášok riaditeľom základnej školy, pričom kontroluje úplnosť (vrátane požadovaných príloh) jej vyplnenia.

**Riaditeľ základnej školy**

* potvrdí predložené resp. zaslané prihlášky bezodkladne tak, aby zákonný zástupca mohol podať prihlášku na vzdelávanie v zákonnej lehote do 20.3.2023

**Stredné školy**

* Stredné školy budú akceptovať len tie prihlášky, ktoré sú elektronicky overené riaditeľom základnej školy cez školský informačný systém alebo v listinnej podobe potvrdené riaditeľom základnej školy.
* Riaditeľ strednej školy, ktorá v kritériách na úspešné vykonanie prijímacej skúšky na štúdium vo všetkých odboroch vzdelávania stredných škôl zohľadňuje známky žiaka zo základnej školy, zabezpečí, aby stredná škola:
* vytvorila a zverejnila systém prevodu slovného hodnotenia na známky alebo body v rámci prijímacieho konania,
* žiakom, ktorí majú na prihláške za daný predmet v danom roku alebo polroku uvedené „absolvoval“, nahradila toto hodnotenie hodnotením z daného predmetu z najbližšieho roka alebo polroka, v ktorom bol žiak hodnotený známkou alebo aby vytvorila systém prevodu hodnotenia „absolvoval“ (napríklad priemerom známok z príslušného vysvedčenia) a tieto podmienky zverejnila.

**Prijímacie skúšky**

* Riaditeľ strednej školy pozve uchádzačov na prijímacie skúšky najneskôr 5 dní pred termínom ich konania.
* Ak riaditeľ strednej školy zaradil do podmienok prijímacieho konania prijatie uchádzača bez prijímacej skúšky na základe výsledkov externého testovania, uchádzač, ktorý splnil podmienky prijatia bez prijímacej skúšky, prijímaciu skúšku nebude konať a bude mu priznaný maximálny počet bodov za prijímaciu skúšku.

**Zverejnenie zoznamu uchádzačov podľa výsledkov prijímacieho konania**

* Riaditeľ strednej školy zverejní zoznam uchádzačov podľa výsledkov prijímacieho konania dňa **19.5.2023** a v tomto termíne odošle uchádzačovi rozhodnutie o prijatí.
* V počte žiakov, ktorých prijíma do prvého ročníka, riaditeľ strednej školy rezervuje potrebný počet miest pre všetkých uchádzačov, ktorí sa prijímacej skúšky zo zdravotných dôvodov nemohli zúčastniť a boli riadne ospravedlnení; týmto uchádzačom určí riaditeľ strednej školy náhradný termín prijímacej skúšky.
* Zákonný zástupca najneskôr do **24.5.2023** písomne potvrdí strednej škole prijatie na vzdelávanie. Ostatné rozhodnutia o prijatí na odbory vzdelávania uvedené v prihláške strácajú platnosť.
* Zákonný zástupca sa môže proti rozhodnutiu riaditeľa strednej školy o neprijatí odvolať v lehote do 5 dní odo dňa doručenia rozhodnutia.